Grad će namještaj i opremu za novi dječji vrtić platiti 790.000 eura

Grad će uskoro raspisati natječaj za opremanje najvećeg dječjeg vrtića u Koprivnici.

Riječ je o novom dječjem vrtiću na Bajeru koji je još u izgradnji, a trebao bi biti dovršen na ljeto ove godine. Vrtić će na dvije etaže osigurati smještaj za 14 odgojnih skupina na čak 2200 četvornih metara prostora.

Za ukupno 280 djece u 14 skupina izgradit će se sve potrebne prostorije i igralište na 4590 kvadrata. To je najveće ulaganje u povijesti predškolskog odgoja u Koprivnici. Izgradnja će stajati oko 6,3 milijuna eura, a iz EU fonda je osiugurano 2,7 milijuna.

Gradilište dječjeg vrtića na Bajeru / Foto: Ksenija Ostriž / Grad Koprivnica

Grad planira u prvom kvartalu ove godine raspisati natječaj za nabavu opreme i namještaja, i to za ukupno 790.000 eura s pdv-om. Krajnji rok za nabavu je šest mjeseci, što znači da će novi dječji vrtić prve mališane primiti početkom rujna ove godine.

To istodobno znači i kako će Grad iz proračuna za novi dječji vrtić morati na koncu izdvojiti ukupno oko 4,4 milijuna eura: 3,6 milijuna za izgradnju i oko 0,8 milijuna za opremu.

Foto: Grad Koprivnica

Objava Grad će namještaj i opremu za novi dječji vrtić platiti 790.000 eura pojavila se prvi puta na Danica.hr.