Jutros počeo štrajk u dječjem vrtiću: “Nećemo odustati!”

U srijedu ujutro počeo je štrajk u Dječjem vrtiću Škrinjica u Vidovcu kod Varaždina.

Republički sindikat radnika (RSR) i Općina Vidovec koju predstavlja načelnik Bruno Hranić (HDZ) 10. travnja usuglasili su prijedlog kolektivnog ugovora za dječji vrtić. No, ugovor još nije potpisan jer načelnik čeka formiranje novog Općinskog vijeća.

Čelnik RSR-a Ivan Majdak upozorava kako su kolektivne ugovore za dječje vrtiće potpisali gradonačelnik Varaždina Neven Bosilj, gradonačelnici 20-ak gradova i više općina i nikome od njih za to nije trebala suglasnost vijeća.

Foto: REPUBLIČKI SINDIKAT RADNIKA

“To treba samo Bruni Hraniću. Ali, da stvar bude još gora, Bruno Hranić tu suglasnost ima, ali u svom stilu “obećaj sve ispuni ništa” radi i u ovom slučaju. Sindikat je pokrenuo štrajk i neće odustati dok se ne potpiše kolektivni ugovor.

Kako dugo će trajati, ovisi isključivo o Bruni Hraniću ili možda ipak o gospođi Ljubici Hosni”, ističe Ivan Majdak (Ljubica Hosni (HDZ) je općinska vijećnica i privremena zamjenica načelnika, op. a.).

Objava Jutros počeo štrajk u dječjem vrtiću: “Nećemo odustati!” pojavila se prvi puta na Danica.hr.